## Pravilnik o sadržaju i načinu polaganja stručnog ispita za glavnog nadzornika i nadzornika

### NN 11/2007 (31.1.2007.), Pravilnik o sadržaju i načinu polaganja stručnog ispita za glavnog nadzornika i nadzornika

# MINISTARSTVO KULTURE

**471**

Na temelju članka 174. stavka 6. Zakona o zaštiti prirode (»Narodne novine«, br.
70/05) ministar kulture donosi

## PRAVILNIK

### O SADRŽAJU I NAČINU POLAGANJA STRUČNOG ISPITA ZA GLAVNOG NADZORNIKA I NADZORNIKA

OPĆE ODREDBE

Članak 1.

Ovim pravilnikom propisuje se sadržaj i način polaganja stručnog ispita za
glavnog nadzornika i nadzornika javnih ustanova koje upravljaju zaštićenim
područjima.

Članak 2.

(1) Stručni ispit po ovom pravilniku polažu glavni nadzornici i nadzornici u
javnim ustanovama koje upravljaju zaštićenim područjima (u daljnjem tekstu:
javna ustanova).
(2) Stručni ispit po ovom pravilniku polažu i čuvari prirode, ako ih za
obavljanje poslova nadzornika ovlasti upravno vijeće javne ustanove, sukladno
članku 176. stavku 2. Zakona o zaštiti prirode.

PRIPREMA ZA POLAGANJE STRUČNOG ISPITA

Članak 3.

(1) Ravnatelj javne ustanove dužan je odrediti voditelja za praćenje rada
glavnog nadzornika, nadzornika odnosno čuvara prirode, radi pripreme polaganja
stručnog ispita, prema stručnim temama.
(2) Popis stručnih tema posebnog i općeg dijela stručnog ispita sastavni je dio
ovoga pravilnika (Prilog 1).
(3) Priprema podrazumijeva stručnu izobrazbu i obavljanje određenih zadaća i
poslova pod nadzorom i uz pomoć voditelja.
(4) U okviru priprema za polaganje stručnog ispita javna ustanova može
samostalno ili u suradnji s drugim javnim ustanovama organizirati posebne oblike
stručne pomoći (predavanja, seminare i sl.).
(5) Ministarstvo nadležno za poslove zaštite prirode (u daljnjem tekstu
Ministarstvo) će jedanput godišnje organizirati seminar za sve pristupnike.
(6) Glavnom nadzorniku, nadzorniku odnosno čuvaru prirode omogućit će se dopust
uz naknadu plaće (plaćeni dopust) za pripremu polaganja stručnog ispita sukladno
zakonu i kolektivnom ugovoru.

POLAGANJE STRUČNOG ISPITA

Članak 4.

(1) Znanje i pripremljenost glavnog nadzornika, nadzornika, odnosno čuvara
prirode provjerava se polaganjem stručnog ispita.
(2) Ispit se polaže pred Ispitnim povjerenstvom.
(3) Mjesto i datum polaganja ispita određuje Ministarstvo tijekom siječnja za
tekuću kalendarsku godinu.

PRIJAVA ZA STRUČNI ISPIT

Članak 5.

(1) Stručni ispit prijavljuje se na posebnom obrascu prijave i to:
– Prijava za stručni ispit za glavnog nadzornika,
– Prijava za stručni ispit za nadzornika odnosno čuvara prirode,
(2) Obrasci su sastavni dio ovoga Pravilnika (Prilog 2).
(3) Prijava za ispit se predaje u Ministarstvu u kojemu se podižu i obrasci.

Članak 6.

(1) Prijava mora sadržavati sljedeće podatke o pristupniku:
a) Ime i prezime te datum i mjesto rođenja
b) Stalno prebivalište i privremeno prebivalište
c) Dokaz o stručnoj spremi
d) Zvanje
e) Javna ustanova u kojoj je zaposlen i radno mjesto
f) Telefonski broj, kontakt-adresa e-pošte
(2) Prijava se predaje najmanje 30 dana prije ispita. Pristupnik može odustati
od ispita najkasnije 8 dana prije dana polaganja ispita ukoliko navede opravdani
razlog.

ISPITNO POVJERENSTVO

Članak 7.

(1) Ministar nadležan za poslove zaštite prirode (u daljnjem tekstu: ministar)
imenuje Ispitno povjerenstvo. Povjerenstvo se sastoji od predsjednika i dva
člana.
(2) Za predsjednika i svakog člana Povjerenstva imenuje se po jedan zamjenik.
(3) Ispitno povjerenstvo se imenuje na pet godina, nakon čega je moguće ponovno
imenovanje.
(4) Predsjednik, član Ispitnog povjerenstva i njihovi zamjenici moraju imati
najmanje visoku stručnu spremu i pet godina iskustva u području zaštite prirode.

Članak 8.

(1) Ministar utvrđuje Listu ispitivača za pojedina područja.
(2) Povjerenstvo sa Liste ispitivača imenuje ispitivače za svaki ispit.

Članak 9.

(1) Predsjednik Povjerenstva utvrđuje ispunjava li pristupnik uvjete za
polaganje stručnog ispita.
(2) Obavijest o mjestu i datumu polaganja ispita dostavlja se pristupniku
najkasnije petnaest dana prije dana određenog za polaganje ispita.
(3) Predsjednik Povjerenstva osigurava pravilan tijek ispita.
(4) Administrativne poslove Ispitnog povjerenstva osigurava Ministarstvo.

ZAPISNIK O POLAGANJU STRUČNOG ISPITA

Članak 10.

(1) O tijeku stručnog ispita vodi se zapisnik.
(2) U zapisniku se navodi: datum i mjesto polaganja ispita, sastav Ispitnog
povjerenstva, ispitivači, popis pristupnika te njihov uspjeh na ispitu. Zapisnik
potpisuju predsjednik, članovi Povjerenstva, ispitivači te zapisničar.
(3) Prilog zapisniku su ispitna pitanja kao i ocjena općeg i posebnog dijela
stručnog ispita te zbirna ocjena svakog pristupnika.

OCJENJIVANJE

Članak 11.

(1) Uspjeh pristupnika na ispitu ocjenjuje s ocjenom »uspješno« ili
»neuspješno«.
(2) Ispit je položio onaj pristupnik koji je dobio ocjenu »uspješno«, za opći i
posebni dio stručnog ispita.
(3) Svaki pristupnik ima pravo ukupno tri (3) puta pristupiti ispitu.
(4) Pristupnik koji je ocijenjen »neuspješno« za jedan od dijelova stručnog
ispita može ponovno pristupiti polaganju tog dijela ispita u sljedećem ispitnom
roku.
(4) Pristupniku koji je položio ispit Ministarstvo izdaje Uvjerenje o položenom
stručnom ispitu, prema obrascu koji je sastavni dio ovoga pravilnika (Prilog 3).

TROŠKOVI I POVRAT TROŠKOVA

Članak 12.

(1) Troškove polaganja ispita snosi javna ustanova u kojoj je pristupnik
zaposlen, a sredstva se uplaćuju na račun Ministarstva. Troškove trećeg izlaska
na ispit snosi sam pristupnik u cijelosti.
(2) Predsjedniku, članu Ispitnog povjerenstva, ispitivaču te zapisničaru pripada
naknada za troškove ispita u visini i pod uvjetima koje odredi ministar.

ZAVRŠNE ODREDBE

Članak 13.

Glavni nadzornici, nadzornici odnosno čuvari prirode zaposleni u javnim
ustanovama koje upravljaju zaštićenim područjima prirode, dužni su položiti
stručni ispit u roku dvije godine od dana stupanja na snagu ovoga pravilnika.

Članak 14.

Taj Pravilnik stupa na snagu osmog dana od dana objave u »Narodnim novinama«.

Klasa: 612-07/07-41/0002
Urbroj: 532-10-1/1-07-1
Zagreb, 23. siječnja 2007.

Ministar
**mr. sc. Božo Biškupić**, v. r.

PRILOG 1

POPIS STRUČNIH TEMA ZA POLAGANJE STRUČNOG ISPITA ZA GLAVNOG NADZORNIKA,
NADZORNIKA ODNOSNO ČUVARA PRIRODE

OPĆI DIO

Zakon o zaštiti prirode (»Narodne novine« broj 70/05), a naročito prava i obveze
glavnog nadzornika, nadzornika i čuvara prirode i osnove inspekcijskog nadzora
Zakon o općem upravnom postupku (»Narodne novine« 53/91)
– upravni postupak u dijelu koji se odnosi na obavljanje neposrednog nadzora
(članci 75., 76. i 77., te članci 202., 206., 207., 208., 210., 211., 218.,
219., 223., 234., 235. i 236. Zakona o općem upravnom postupku)
Zakon o prekršajima (»Narodne novine« broj 88/02,122/02, 187/03, 105/04, 127/04)
– odredbe koje se odnose na prekršajne sankcije i pokretanje prekršajnog
postupka
Kazneni zakon (»Narodne novine« broj 110/97, 27/98, 50/00, 129/00, 51/01,
111/03, 190/03, 105/04)
– odredbe koje se odnose na kaznena djela protiv okoliša
Zakon o kaznenom postupku (»Narodne novine« broj 110/97, 27/97, 58/99, 112/99,
58/02, 143/02, 62/03)
– odredbe koje se odnose na podnošenje kaznene prijave.
Osnovno poznavanje ostalih zakona koji su u vezi sa zaštitom prirode i to u
dijelu koji se odnosi na zaštićena područja prirode i provođenje nadzora (Zakon
o šumama »Narodne novine« broj 140/05, Zakon o lovstvu »Narodne novine« broj
140/05, Zakon o vodama »Narodne novine« broj 107/95 i 150/05).
Osnovno poznavanje međunarodnih konvencija iz područja zaštite prirode i to:
Konvencija o zaštiti kulturne i prirodne baštine (»Narodne novine – Međunarodni
ugovori« broj 12/93)
Konvencija o močvarama od međunarodne važnosti naročito kao staništa ptica
močvarica (»Narodne novine – Međunarodni ugovori« broj 12/93)
Zakon o potvrđivanju Konvencije Ujedinjenih naroda o biološkoj raznolikosti
(»Narodne novine – Međunarodni ugovori« broj 6/96)
Zakon o potvrđivanju Konvencije o međunarodnoj trgovini ugroženim vrstama
divljih životinja i biljaka (CITES) (»Narodne novine – Međunarodni ugovori« broj
12/99 i objava 5/00)
Zakon o potvrđivanju Konvencije o zaštiti europskih divljih vrsta i prirodnih
staništa (Bernska konvencija) (»Narodne novine – Međunarodni ugovori« broj 6/00
i objava 11/00)
Zakon o potvrđivanju Konvencije o zaštiti migratorskih vrsta divljih životinja (Bonnska
konvencija) (»Narodne novine – Međunarodni ugovori« broj 6/00).

POSEBNI DIO

– pravilnik o unutarnjem redu zaštićenog područja u kojemu je pristupnik
stručnom ispitu zaposlen,
– poznavanje specifičnosti zaštićenog područja u kojemu je pristupnik stručnom
ispitu zaposlen.

PRILOG 2

PRIJAVA ZA ISPIT ZA POLAGANJE STRUČNOG ISPITA ZA GLAVNOG NADZORNIKA, NADZORNIKA
ODNOSNO ČUVARA PRIRODE

Prijava za ispit
a) glavni nadzornik
b) nadzornik odnosno čuvar prirode.

|  |  |
| --- | --- |
| Ime i prezime |  |
| Datum i mjesto rođenja |  |
| Stalno prebivalište |  |
| Privremeno prebivalište |  |
| Stručna sprema i zvanje |  |
| Radno mjesto, Javna ustanova |  |
| Telefon, e-pošta |  |

Potpisom prijave suglasan/na sam da se podaci koji su
navedeni u prijavi koriste i vode za potrebe evidencije izdanih uvjerenja o
položenom stručnom ispitu za glavnog nadzornika, nadzornika ili čuvara prirode.
Datum: Potpis kandidata:

> > > > PRILOG 3
> > > >
> > > >
> > > >
> > > >
> > > >
> > > > ![](dodatni/350563.gif)

Pravilnik, NN 11/2007-471
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)